# Cyfarfod Is-grŵp Mynediad at Ddŵr Fforwm Mynediad Cenedlaethol Cymru 15 Hydref 2020

## Yn bresennol

Cadeirydd: Dave MacCallum (CNC), Steve Rayner (WATO), Chris Mills (Afonydd Cymru), Bernard Griffiths (FUW), Charles de Winton (CLBA), Ian Doyle (Ymddiriedolaeth Bysgota), John O'Conner (Pysgota Cymru), Phil Stone (Canŵ Cymru), Rachel Evans (CLA), Vicky Martin (Dŵr Cymru), Huw Evans (Partneriaeth Dyfrdwy)

### Croeso i aelodau newydd:

* Ian Doyle – Yr Ymddiriedolaeth Bysgota
* Huw Evans – Partneriaeth Dyfrdwy
* Rachel Evans – Y Gynghrair Cefn Gwlad
* Vicky Martin – Dŵr Cymru

### Trosolwg Cryno

Rhoddodd Dave drosolwg cryno o waith ac ystyriaethau'r is-grŵp hyd yma.

Codwyd y mater o ran dehongli ecwiti, a chafodd hynny ei fynegi fel a ganlyn: Mae angen trin partïon â diddordeb yn gyfartal; yn ariannol ac o ran mynediad, rheoleiddio ac atebolrwydd, gan ddilyn dull cyson.

### Y llythyr at y Dirprwy Weinidog a'i hymateb

Dosbarthwyd y llythyr a'r ymateb ymhlith yr aelodau cyn y cyfarfod.

Cytunwyd yng ngoleuni'r newid gweinidogol diweddar o ran Lesley Griffiths AS, y dylai Dave geisio codi proffil gwaith yr is-grwpiau, ac ysgrifennu i roi gwybod i'r AS am y cyfathrebiadau diweddar â Hannah Blythyn.

Cytunodd Charles, Rachel a Bernard, yn dilyn trafodaethau â'u priod sefydliadau, na allent gytuno ag unrhyw argymhelliad a fyddai'n arwain at orfodaeth ac y byddai unrhyw erydiad o ran hawliau perchenogion eiddo yn cael ei wrthwynebu. Wedi dweud hynny, cytunwyd bod ymgysylltu gwirfoddol yn cael ei gefnogi.

Dywedodd Dave nad oedd gwaith yr is-grŵp yn ymwneud â datblygu model ar gyfer cymhwyso a gorfodaeth gweinidogol; roedd yn ceisio model o ystyriaeth a chydsyniad, y gellid ei brofi ar lawr gwlad a thrwy ymgynghori.

Yn sgil dymuniad DM am feddyliau ynghylch “nofio gwyllt”, daethpwyd i'r casgliadau a ganlyn:

Gwrthododd yr is-grŵp y posibilrwydd o ehangu'r ystyriaeth i gynnwys nofio gwyllt ar yr adeg hon, am fod gan hynny'n potensial i ddargyfeirio ffocws y gwaith cyfredol.

Cydnabuwyd bod nofio wedi'i drefnu mewn dŵr agored, wedi'i ddarparu gan ystyried seilwaith a diogelwch, er enghraifft mentrau cyfredol Dŵr Cymru sy'n cael eu treialu ar gronfeydd dŵr, yn wahanol i nofio gwyllt, a bod y gwaith hwn yn cael ei ganmol.

Nodwyd pryderon yn ymwneud ag ymddygiad y cyhoedd yng nghefn gwlad, a hynny yn ystod ac ar ôl y cyfyngiadau symud, lle gwelwyd gatiau caeau/stoc yn cael eu gadael ar agor, cŵn heb eu rheoli, a sbwriel a budreddi yn cael eu gadael ar ôl, a oedd wedi arwain at gynnydd sylweddol mewn cwynion gan dirfeddianwyr.

Cadarnhaodd Dave nad oedd swyddogion LlC wedi cyfarfod ag ef eto i drafod dichonoldeb cynigion y grŵp fel yr awgrymwyd yn ymateb DM.

### Amcanion realistig ar gyfer yr adroddiad i'r Gweinidog, erbyn mis Mawrth 2021

O ystyried yr angen i ysgrifennu'r adroddiad, i'r aelodau ei brawfddarllen, ac i ymgynghori'n ehangach â NAFW cyn ei anfon at y Gweinidog, y llinell amser ar gyfer ein gwaith oedd hyd at ddiwedd mis Rhagfyr.

Roedd y llinell amser hon a'r cyfyngiadau o ran COVID yn llywio'r hyn y gellir ei gyflawni yn yr adroddiad, er i Dave ei gwneud yn glir o safbwynt LlC bod mis Mawrth yn llinell amser adrodd ac nid yn ddiwedd ar waith yr is-grŵp. Rhagwelwyd y byddai'n parhau yn sicr.

Cytunwyd bod yr adroddiad hwn yn gyfle i ddenu a datblygu brwdfrydedd a chefnogaeth LlC ar gyfer treialu ein cysyniadau fel y cam nesaf.

Roedd yn ofynnol i'r aelodau rannu'r cysyniadau y mae'r grŵp yn eu hystyried â'u haelodaeth ehangach. Yn hynny o beth, ailddatganwyd ein bod yn gobeithio datblygu a phrofi syniadau a chysyniadau a fyddai'n darparu datrysiad teg a chynaliadwy o ran mynediad at ddŵr. Nid gwneud penderfyniadau dogmatig a'u gorfodi yw ein bwriad.

Amcan realistig yw nodi'r broses a'r amcanion ar gyfer peilot, gan nodi rhestr o afonydd, sydd â nodweddion a heriau gwahanol, a chanolbwyntio ar y dull a'r broses ar gyfer peilot. Byddai hyn yn nodi'r heriau gwahanol, er enghraifft o ran afon ar ffin Cymru, mewn cyferbyniad ag afon yng Nghanolbarth Cymru.

Byddai Dave yn cylchredeg rhestr o Gytundebau Mynediad Gwirfoddol (VAA) blaenorol a chyfredol i'r aelodau er mwyn iddynt eu hystyried ac yna ymateb iddynt yn ddienw, gan nodi gyda ffactorau o ran llwyddiant a methiant. Byddai hynny'n cyflwyno dealltwriaeth wybodus am yr heriau o ran cynnal peilot, a byddai hefyd yn ateb cwestiwn DM.

Cydnabuwyd y byddai peilot ystyrlon yn cymryd mwy na 6 mis i'w gynnal, ac y byddai iddo oblygiadau o ran cost y byddai angen eu meintioli a'u hariannu.

Cytunwyd y dylem ailedrych ar adroddiad Mawddach ac y byddai Dave yn ei ail-gylchredeg.

Cytunwyd bod 4 cydran allweddol i'n hadroddiad, sef

1. Egwyddorion
2. Proses
3. Manyleb y Peilot
4. Gwersi'r gorffennol

Cytunwyd i ailymgynnull am 2pm ar 5 Tachwedd i sefydlu proses ymgynghori y gall pob un ohonom ei chefnogi.

Anogwyd yr aelodau i rannu â Dave a gweddill y grŵp unrhyw gydrannau perthnasol o'u profiadau blaenorol o drefniadau mynediad, boed yn gadarnhaol neu'n negyddol. Byddai Dave yn ceisio tynnu hyn oll at ei gilydd, yn ddelfrydol ar ffurf matrics SWOT.

Cydnabuwyd bod yr aelodau'n rhoi eu hamser yn rhydd, yn erbyn cefndir o adnoddau, amser a chyllid cyfyngedig iawn, a byddai angen ystyried hyn mewn modd realistig wrth i'r gwaith hwn barhau yn 2021.